Havozomamy

Ny havozomamy dia hazo ao amin' ny vondron-karazana Ravensara sy ao amin' ny fianakaviana Lauraceae. Ny hazo manontolo, indrindra fa ny vovo-kazo, dia mamoaka fofona mitovy amin' ny an' ny karaotimanitra (Pimpinella anisum). Voamarina ny fisian' ny anetôla ao aminy. Malaza ho mahomby amin' ny fampitoniana ny fanaintainan' ny kibo manotika ny rano nandomana ny vovoky ny havozo. Ny raviny vaovao, raha tsakoina sy apetaka amin' ny ratra, dia heverina ho antibiôtika, miaro amin' ny fihanaky ny aretina. Raha maina sy voatoto ho vovoka dia entina miady amin' ny sery sy ny aretina andoha. Ny voany dia ampiasaina ho fanatsaran-tsakafo. Ny fanasitiliana ny voany dia ahazoana  lasantsy tena tsara. Voalaza fa manentana ny fahazotoan-komana sy mamerina ny tanjaka ny fihinanana azy.